钦定古今图书集成/明伦汇编/闺媛典/第327卷 > 沥陈祖节恳恩旌表疏 何吾驺
## 钦定古今图书集成/明伦汇编/闺媛典/第327卷 > 沥陈祖节恳恩旌表疏 何吾驺

臣高祖二十四岁早世，时高祖母陈氏，年仅二十三
岁，独生曾祖，年甫三岁，亲鲜期功，族多贪暴，于是刈
孤夺食者百计，屈高祖母节。而臣高祖母铁心石行，
矢死靡他，茹荼饭血，日夜抚孤，育之哀之，历久弥坚。
既而臣曾祖渐长，高祖母心渐舒，谓可幸无虑矣。娶
曾祖母锺氏甫一年，而曾祖暴殒。时曾祖母锺，仅胎
臣祖五月。族强谋继，杀嗣者被发斩衰，破扉踞屋，有
如狼虎。高祖母只身力御，抚妇拜奠，呼天之哀，行路
莫不痛心酸鼻。臣祖甫生，曾祖母旋背。高祖母内抚
危孙，外御族祸。族强利啖乳媪，以毒饼授臣祖，赖高
祖母察觉，得不死于药。又买贼劫杀，赖高祖母夜半
抱孙渡河，若有神物凭之，得不死于贼？岁租赀产，悉
为族恶抄夺，赖高祖母挺身讼于官，千哀万苦，历十
五年始复还。以衣且食，得不死于饥寒？高祖母每夜
挑灯和泪，课臣祖读书。臣祖年未弱冠，授廪饩学宫，
族憝计害愈狡。臣祖垂髫不经讼事，赖高祖母匍匐
法庭督学，臣为之堕泪，堂上下莫不叹息。事白，得不
死于刀笔？凡臣祖洊膺多难，始终得以保全者，皆高
祖母之力也。寻常节妇，皆有旌表之条，况鞠子已极
七哀，抚孙尤深百感。孤灯残烬，留两代几尽之脉，存
千百瓜分之业，从古忠臣义士，犹或难之，况臣高祖
母笄袆女流者哉？臣父生前，每叮咛三代孤危，高祖
母苦节状，未尝不流涕沾襟也。臣戊午上公车，臣母
谓臣曰：“若汝邀一第，得请旌，高祖母苦节胜于封章
及我。”臣挥涕应之，母亦泣下。臣中式日报至家，臣母
寄语臣曰：“吾幸尚健，得见汝为高祖母请旌典也。”臣
幸蒙覃恩，题封臣父母。今奉差册封，持节入豫章，礼
成，便道归省。臣母、臣母必先以是询臣，臣将何以仰
对母训。臣伏读《大明会典》一款，凡民间寡“妇三十岁
以前夫亡守志，五十岁以后不改者，许旌表门闾。”又
一款，“节妇但系风宪官核实到部，虽有病故者，亦准
旌表。”查见在万历四十八年，礼部进士施邦耀以祖
母苦节陈情，兼蒙旨下部行该地方官勘实，题请旌
表。其在前诸臣为祖母陈情，泉壤久瘗，既蒙圣恩，咸
已表扬。臣橐笔承明，侍从清切，皇上首推不匮之恩，
岂反遗咫尺宠光之下者乎？谨备沥臣高祖母“始终
苦节，屡经乡约父老呈举在案。伏乞敕下礼部转行
巡按御史查勘，如果臣言不谬，准与题覆，如例旌表。”
以见圣朝不负“苦节”之行，虽地下贞魂，终蒙褒异，而
乡里传闻，人生孤危抗节，及其子孙犹得以当日欷
歔酸苦之事，闻之朝廷，终无晦蚀。斯亦教孝教忠之
端，而为人子孙图报父祖之万一也。